Republika Hrvatska

Primorsko-goranska županija

GRAD DELNICE

**KOMISIJA ZA STATUT, POSLOVNIK I NORMATIVNU DJELATNOST**

KLASA: 023-07/21-01/15

URBROJ: 2170-6-50-5-22-17

Delnice, 31. ožujka. 2022. godine

**Z A P I S N I K**

sa 5. sjednice Komisije za Statut, poslovnik i normativnu djelatnost, održane 31. ožujka u 12.00 sati u Maloj vijećnici Grada Delnica..

**Prisutni:** Ivica Knežević, dipl. iur. predsjednik Komisije, Ivana Pečnik Kastner, dipl. ing. šum. članica i Igor Pleše, dipl. oecc. član;

Predsjednik Komisije otvorio je sjednicu, utvrdio da su sjednici nazočnI svi članovi Komisije čime su ispunjeni uvjeti za donošenje pravovaljanih odluka. Pitao da li članovi imaju dopune dnevnog reda, na što su odgovorili da nemaju, nakon čega je predložio da se usvoji predloženi

**DNEVNI RED:**

1. **Razmatranje Odluke o načinu pružanja javne usluge sakupljanja komunalnog**

**otpada na području Grada Delnica,** (izvjestitelj: predsjednik Komisije Ivica Knežević);

1. **Razmatranje** **ETIČKOG KODEKSA nositelja političkih dužnosti u Gradu Delnicama,** (izvjestitelj: predsjednik Komisije Ivica Knežević);
2. **Razno;**

što su članovi Komisije učinili jednoglasno.

**Ad-1/ Razmatranje Odluke o načinu pružanja javne usluge sakupljanja komunalnog**

**otpada na području Grada Delnica;**

Nakon kratkog uvodnog izlaganja predsjednika, te rasprave u kojoj su učestvovali svi članovi Komisije, Komisija za Statut, Poslovnik i normativnu djelatnost jednoglasno je usvojila sljedeći:

**Z A K LJ U Č A K**

1. **Komisija za Statut, Poslovnik i normativnu djelatnost predlaže Gradskom vijeću Grada Delnica da se preambula Odluke o načinu pružanja javne usluge sakupljanja komunalnog otpada na području Grada Delnica dopuni s člankom 26. Zakona o komunalnom gospodarstvu (NN BR 68/18, 110/18 i 32/20).**
2. **Komisija za Statut, Poslovnik i normativnu djelatnost predlaže Gradskom vijeću da se u članku 1., stavak 3., točka 1. Odluke dopuni na način da se na kraju teksta doda: „kroz godinu“. Nastavno, predlaže da se u točci 15., iza riječi „ načina na koji je određen“ stavi točka, a tekst “** **kao i iznos naknada koje se naplaćuju u sklopu naplate cijene minimalne javne usluge“ briše.**
3. **Komisija za Statut, Poslovnik i normativnu djelatnost predlaže Gradskom vijeću da se u članku 20. stavak 5. u trećem retku, iza riječi „da odvojeno predaje“ doda tekst. „ zakonom propisane kategorije otpada, a tekst: „biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo kompostira biootpad“ briše.** **Nastavno predlaže** **da se u članku 21. stavak 2. u drugom retku iza riječi „javne usluge je odvajanje“ doda tekst: „svih vrsta otpada“ a tekst: “reciklabilnog, biootpada, glomaznog, proizvodnog otpada te opasnog komunalnog otpada“ briše.**

**Nastavno, predlaže da se u stavku 4. odredba koja regulira umanjenje cijene javne usluge u cilju smanjenja nastajanja miješanog komunalnog otpada, biootpada i u cilju poticanja korisnika na korištenje reciklažnog dvorišta na način da popust na cijenu javne usluge odobrava korisnicima kategorije kućanstvo u obračunskom razdoblju kada je:**

* **Koristio reciklažno dvorište**
* **Sudjelovao u edukaciji o postupanju s komunalnim otpadom,**

**razradi budući je diskriminirajuća.**

**Također, Komisija za Statut, Poslovnik i normativnu djelatnost predlaže da se u točci 5. a) i b) razrade kriteriji radi argumentiranosti i opravdanosti različitih postotaka umanjenja cijene javne usluge!**

1. **Komisija za Statut, Poslovnik i normativnu djelatnost, radi transtarentnosti i dostupnosti podataka o cijeni javne usluge predlaže da cjenik i obrazloženje cijene budu sastavni dio Odluke.**
2. **Komisija za Statut, Poslovnik i normativnu djelatnost, sukladno predloženim dopunama i korekcijama, ocjenjuje da je predložena Odluka o načinu pružanja javne usluge sakupljanja komunalnog otpada na području Grada Delnica sukladna s Ustavom i pravnim sustavom Republike Hrvatske te ju dostavlja Gradskom vijeću Grada Delnica na donošenje.**

**Obrazloženje:**

**Članak 26. Zakona o komunalnom gospodarstvu propisano je:**

„(1) Osim djelatnosti iz članaka 22. i 24. ovoga Zakona, predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave

2. ako po svom sadržaju i značenju djelatnost predstavlja nezamjenjiv uvjet života i rada u naselju

3. ako je pretežno uslužnog karaktera i

4. ako se obavlja prema načelima komunalnog gospodarstva.

(2) Predstavničko tijelo jedinice lokalne samouprave može odlukom pobliže odrediti poslove koji se smatraju obavljanjem komunalnih djelatnosti iz članaka 23. i 25. ovoga Zakona.“

S obzirom na činjenicu da postupanje sa mješanim komunalnim otpadom, glomaznim i biorazgradivim komunalnim otpadom nije zakonom propisano kao komunalna djelatnost veće je to prepušteno predstavničkom tijelu JLS, to je bitan konstitutivni element Odluke.

Nastavno, članak 66. st. 1. točka 4. i 6. Zakona su vrlo precizne i nedvosmislene pa su sukladno tome predložene dopune teksta ( čl. 1. st. 3. točka 1.), i brisanje teksta ( čl. 1., st. 3. točka 15.)

Nastavno, ne želeći ulaziti u tumačenje značenja pojedinih kategorija otpada, radi lakšeg razumijevanja pojedinih termina od strane zainteresiranih korisnika predložene su izmjene u člancima 20. i 21. kako ne bi bilo nikakve zablude po pitanju definiranja pojedinih vrsta i kategorija otpada, naročito klasičlog komunalnog otpada.

I na kraju, bez obzira što odredbe ( čl. 21. st. 4. i 5. ) koje bi trebale donijeti dodatne bonuse korisnicima usluge idu načelno u dobrom smjeru mišljenja smo da je prva diskriminirajuća budući je nerealno očekivati da će stariji korisnici usluge, pogotovo iz udaljenijih naselja Grada, iz objektivnih okolnosti, moći posjećivati i koristiti reciklažno dvorište, a još će manje moći sudjelovati na edukacijama o postupanju s komunalnim otpadom čime bi ispunili uvjet da ih se nagradi! Također, Komisija je mišljenja da nedostaju kriteriji temeljem kojih bi se mogli opravdati i učiniti neprijepornim postoci umanjenja cijene javne usluge.

**Ad-2/ Razmatranje** **ETIČKOG KODEKSA nositelja političkih dužnosti u Gradu Delnicama,**

Nakon kratkog uvodnog izlaganja predsjednika otvorena je rasprava u kojoj su sudjelovali svi članovi Komisije, nakon koje je Komisija donijela sljedeći

**Z A K LJ U Č A K**

1. **Komisija za Statut, Poslovnik i normativnu djelatnost Gradskog vijeća Grada Delnica utvrđuje Nacrt Prijedloga ETIČKOG KODEKSA nositelja političkih dužnosti u Gradu Delnicama.**
2. **Nacrt Prijedloga ETIČKOG KODEKSA nositelja političkih dužnosti sastavni je dio ovog zaključka:**

**-NACRT PRIJEDLOGA-**

Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 129/08, 36/09 i 150/11) i članaka 40. i članka 55. Statuta Grada Delnica (SN GD 2/21), Gradsko vijeće Grada Delnica na današnjoj sjednici donijelo je

**ETIČKI KODEKS**

**nositelja političkih dužnosti**

**I. OPĆE ODREDBE**

**Članak 1.**

Etičkim kodeksom nositelja političkih dužnosti u Gradu Delnicama utvrđuju se etička načela i standardi u ponašanju predstavnika predstavničkog tijela Grada Delnica (predsjednika, potpredsjednika i članova Gradskog vijeća Grada Delnica), nositelja izvršne vlasti Grada Delnica kao i članova radnih tijela Grada Delnica bez obzira od koga su radna tijela osnovana i članovi imenovani (u nastavku teksta: nositelji političkih dužnosti).

Načela i standardi u ponašanju nositelja političkih dužnosti utemeljena su prije svega na opće prihvaćenim dobrim običajima te pravilima kulturnog i civiliziranog ponašanja.

Građane Grada Delnica i opću javnost upoznaje se s ovim Etičkim kodeksom kao obrascem ponašanja koji imaju pravo očekivati od nositelja političkih dužnosti u Gradu.

**Članak 2.**

Ovim Etičkim kodeksom nastojat će se poticati etičko ponašanje kod svih nositelja političkih dužnosti u obavljanju njihove dužnosti i to na način da se javno publiciraju pravila dobrog ponašanja (pozitivnim primjerom svakog od njih), te da se rješavaju (što je moguće prije), potencijalni etički problemi odnosno njihovo sankcioniranje.

**Članak 3.**

U ovome Etičkom kodeksu pojedini pojmovi imaju sljedeće značenje:

- **diskriminacija** je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnog ili socijalnog podrijetla, spola, spolnog opredjeljenja, dobi, jezika, vjere, političkog ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili ne članstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa zaposlenikom ili dužnosnikom Grada Delnica;

- **građani** su svi stanovnici naselja koja čine Grad Delnice;

- **povezane osobe** su bračni ili izvanbračni drug nositelja političke dužnosti, njegovi srodnici po krvi u uspravnoj lozi, posvojitelj i posvojenik, srodnici u pobočnoj lozi do drugog stupnja i srodnik po tazbini do prvog stupnja te ostale osobe koje se prema drugim osnovama i okolnostima opravdano mogu smatrati interesno povezanima s nositeljem političke dužnosti;

- **sukob interesa** je situacija u kojoj su privatni interesi nositelja političkih dužnosti u suprotnosti s javnim interesom ili kad privatni interes utječe ili može utjecati na nepristranost nositelja političke dužnosti u obavljanju njegove dužnosti;

- **uznemiravanje** je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin - pojedinačan ili ponavljan, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje.

**Članak 4.**

Pridržavanje ovog Etičkog kodeksa ima za osnovnu svrhu pridonošenje ugledu Grada Delnica kao jedinice lokalne samouprave.

Cilj Etičkog kodeksa je stvaranje ozračja u kojem nositelji političkih dužnosti svoje poslove obavljaju vodeći se prije svega javnim interesom te zaštitom vjerodostojnosti i dostojanstva povjerene im dužnosti, u skladu s opravdanim očekivanjima građana o ponašanju političkih predstavnika kojima su dali svoje povjerenje, uz zaštitu prava svakog nositelja političke dužnosti na primjenu demokratskih sredstava artikuliranja i promicanja svojih političkih stavova.

II. TEMELJNA NAČELA

**Članak 5.**

Nositelji političkih dužnosti se pridržavaju naročito sljedećih temeljnih načela:

- zakonitosti i zaštite javnog interesa;

- odanosti lokalnoj zajednici te dužnosti očuvanja i razvijanja povjerenja građana u nositelje političkih dužnosti i institucije gradske vlasti u kojima djeluju;

- poštovanja integriteta i dostojanstva druge osobe, zabrane diskriminacije i povlašćivanja te zabrane uznemiravanja;

- čestitosti i poštenja te osobnog izuzimanja iz situacije u kojoj postoji mogućnost sukoba interesa;

- zabrane zlouporabe ovlasti, zabrane korištenja dužnosti za osobni probitak ili probitak povezane osobe, zabrane korištenja autoriteta dužnosti u obavljanju privatnih poslova, zabrane traženja ili primanja darova radi povoljnog rješavanja pojedine stvari te zabrane davanja obećanja izvan propisanih ovlasti;

- konstruktivnog pridonošenja rješavanju javnih pitanja;

- javnosti rada i dostupnosti građanima;

- poštovanja posebne javne uloge koju mediji imaju u demokratskom društvu te aktivne i ne diskriminirajuće suradnje s medijima koji prate rad tijela gradske vlasti;

- zabrane svjesnog iznošenja neistina;

- iznošenja službenih stavova u skladu s ovlastima;

- strogog pridržavanja pravila rada tijela u koje su izabrani, odnosno imenovani;

- aktivnog sudjelovanja u radu tijela u koje su izabrani, odnosno imenovani;

- razvijanja vlastite upućenosti o odlukama u čijem donošenju sudjeluju, korištenjem relevantnih izvora informacija, trajnim usavršavanjem i na druge načine;

- prihvaćanja dobrih običaja parlamentarizma te primjerenog komuniciranja, uključujući zabranu uvredljivog govora;

- isključivanja primjene političkih i drugih nerelevantnih kriterija prilikom popune radnih mjesta u gradskoj upravi, gradskim ustanovama i povezanim društvima te na drugim položajima izvan političke sfere;

- odnosa prema službenicima i namještenicima gradskih upravnih tijela koji se temelji na propisanim pravima, obvezama i odgovornostima obiju strana, uključujući prava i dužnosti službenika utvrđena Etičkim kodeksom službenika upravnih tijela Grada Delnica, isključujući pritom svaki oblik političkog pritiska na upravu koji se u demokratskim društvima smatra neprihvatljivim (primjerice, nalaganje protupropisnog postupanja, najava smjena slijedom promjene vlasti i sl.);

- redovitog načina komuniciranja sa službenicima upravnih tijela Grada Delnica, što uključuje pribavljanje službenih informacija ili obavljanje službenih poslova, putem njihovih pretpostavljenih;

- osobne odgovornosti za svoje postupke.

**Članak 6.**

Nositelji političkih dužnosti na čelnim položajima u tijelima gradske vlasti angažirani su na osiguranju provedbe Kodeksa u dodatnoj mjeri, u skladu s posebnom odgovornošću koju imaju.

**Članak 7.**

Nositelji političkih dužnosti obvezni su i dužni voditi brigu o materijalnoj i nematerijalnoj imovini Grada Delnica, čuvati povjerljive poslovne informacije kao i voditi brigu i nastojati poboljšati ugled Grada Delnica u odnosima s drugim državnim tijelima, nevladinim organizacijama, javnošću i ostalim subjektima.

**Članak 8.**

Nositelji političkih dužnosti dužni su i obvezni kvalitetno i odgovorno, s pažnjom dobrog domaćina, obavljati sve poslove koji su im u tijelima Grada Delnica povjereni ili u kojima su angažirani.

**Članak 9.**

Nositelji izvršne političkih dužnosti u Gradu Delnicama, u cilju provođenja ovog Etičkog kodeksa, obvezni su osigurati službenicima upravnih tijela Grada Delnica primjerene radne uvjete, pružiti im odgovarajuće informacije i osigurati im kvalitetno upoznavanje s novim propisima, tj. omogućiti im pohađanje seminara te dostupnost potrebne literature.

III. NADZOR NAD PRIMJENOM ETIČKOG KODEKSA

**Članak 10.**

Poštovanje Etičkog kodeksa nadzire Etičko povjerenstvo.

Etičko povjerenstvo čine predsjednik i četiri člana, koja imenuje i razrješuje Gradsko vijeće.

Predsjednik i dva člana Etičkog povjerenstva imenuje se iz reda osoba nedvojbenoga javnog ugleda u lokalnoj zajednici.

Pod nedvojbenim javnim ugledom smatra se da protiv takve osobe nikada nije vođen ni prekršajni, ni kazneni postupak te da je ta odoba svojim bivšim i aktualnim radom dala i daje nesumnjiv i veliki doprinos životu i razvoju Grada u gospodarskom, društvenom, socijalnom, humanitarnom, kulturnom, sportskom i svakom drugom aspektu života našeg Grada.

Predsjednik i dva člana Etičkog povjerenstva ne mogu biti nositelji političke dužnosti, niti članovi političke stranke, odnosno članovi i izabrani kandidati nezavisne liste grupe birača zastupljeni u Gradskom vijeću.

Dva člana Etičkog povjerenstva imenuju se iz reda vijećnika Gradskog vijeća, i to jedan član iz vladajuće većine a jedan iz oporbe .

Sve administrativne poslove za potrebe rada Etičkog povjerenstva pruža Upravni odjel Grada Delnica za lokalnu samoupravu, društvene djelatnosti i opće poslove.

**Članak 11.**

Etičko povjerenstvo izdaje mišljenja, preporuke i upozorenja povodom pritužbe, bilo na zahtjev građana bilo na zahtjev nositelja političkih dužnosti bilo na vlastitu inicijativu.

Pisana prijava sadrži ime i prezime prijavitelja, ime i prezime nositelja političke dužnosti koji se prijavljuje za povredu odredaba Etičkog kodeksa uz navođenje odredbe Etičkog kodeksa

Etički odbor može od podnositelj prijave zatražiti dopunu prijave odnosno dodatna pojašnjenja i očitovanja.

O pritužbi na ponašanje koje podnositelj smatra suprotnim Etičkom kodeksu Etičko povjerenstvo obavještava nositelja na kojeg se pritužba odnosi, dajući mu mogućnost da se o pritužbi očituje u roku od 15 dana od dostave pritužbe.

Nositelji političkih dužnosti dužni su surađivati s Etičkim povjerenstvom u prikupljanju informacija potrebnih za odlučivanje.

Kada je potrebno odlučiti o postupanju člana Etičkog odbora, taj član ne sudjeluje u odlučivanju. Eventualno negativno mišljenje, preporuka ili upozorenje Etičkog odbora prema tom članu razlog je za njegovo razriješenje.

Etičko povjerenstvo odlučuje većinom glasova, i to u roku od 15 dana od primitka očitovanja odnosno isteka roka od 15 dana za davanje očitovanja.

Za povredu odredba Etičkog kodeksa Etičko povjerenstvo može izreći opomenu, dati upozorenje ili preporuku nositelju političke dužnosti za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Etičkog kodeksa.

Protiv odluke Etičkog povjerenstva nositelj političke dužnosti može u roku od 8 dana od dana primitka odluke podnijeti prigovor Gradskom vijeću Grada Delnica

Gradsko vijeće će o prigovoru odlučivati na prvoj sjednici nakon zaprimljenog prigovora. Odluka Gradskog vijeća je konačna dostavlja se nositelju političke dužnosti te se objavljuje na oglasnoj ploči Grada Delnica.

**Članak 12.**

Etičko povjerenstvo duaon je o svom radu izvješćivati Gradsko vijeće u rokovima i na način kako to odredi Gradsko vijeće.

Etičko povjerenstvo može izvješće o svom radu ili o stanju u određenoj oblasti odnosno pojedinom pitanju iz svog djelokruga Gradskom vijeću podnijeti i samoinicijativno.

**Članak 13.**

Postupanje Etičkog povjerenstva ne priječi provedbu mjera iz nadležnosti drugih ovlaštenih tijela i osoba u vezi s odgovornošću nositelja političke dužnosti kada su pojedinim ponašanjem ispunjene propisane pretpostavke za provedbu tih mjera.

**Članak 14.**

Etičko povjerenstvo mora nastojati brzo rješavati nastali problem kako bi se spriječilo daljnje kršenje zakona, nastanak neke vrste opasnosti za pojedinca ili službenika upravnih tijela Grada Delnica ili sam Grad Delnice odnosno kako bi se spriječilo nastajanje ili smanjila nastala materijalna šteta odnosno povreda javnog interesa bilo za građane, službenike upravnih tijela Grada Delnica ili sam Grad.

IV. PRIJELAZNE I ZAVRŠNE ODREDBE

**Članak 15.**

Ovaj Etički kodeks stupa na snagu osmog dana od dana objave u Službenim novinama Grada Delnica s kojim danom prestaje vrijediti Etički kodeks nositelja političkih dužnosti u Gradu Delnicama Klasa: 030-02/09-01/02, Ur. broj: 2112-01-04-04/01-12-02, od 21. prosinca 2012. godine.

Delnice, 00. 00. 2022.

GRADSKO VIJEĆE GRADA DELNICA

Predsjednik **Ivana Pečnik Kastner, v.r.**

1. **Nacrt Prijedloga ETIČKOG KODEKSA nositelja političkih dužnosti dostavlja se Gradskom vijeću Grada Delnica.**

**Ad-3/ Razno;**

Budući nije bilo inicijative za raspravom po ovoj točci, predsjednik Komisije je zaključio sjednicu.

Dovršeno u 13,30 sati.

**PREDSJEDNIK**

**Ivica Knežević, dipl. iur., v. r.**